section_heading: Djelovanje
paragraph_text: Za vrijeme Sedmogodišnjeg rata 1756–1763. bio je kapetan vojnih inženjera u pruskoj vojsci. Istaknuo se izmjerom Trasilvanije koja je provedena od 1769. do 1773. Vodio je izmjeru i rasporedio mjerničke ekipe na području Karlovačkoga generalata koja je započela 1775. Kada je mjernički rad bio gotov 1777, izrađena je topografska karta Karlovačkoga generalata u mjerilu 1:28 800, koja se sastojala od 64 sekcije. Nakon što je završena ta topografska karta, pokazalo se da ne daje potpunu sliku za gospodarsko vrednovanje zemljišta. Vojne su vlasti u suradnji s civilnima donijele zaključak da se provede gospodarska izmjera istog terena za izradu gospodarske karte Karlovačkoga generalata u mjerilu 1:7200. Spomenuti rad povjeren je Jeneyu. Od radnih materijala u mjerilu 1:7200 nisu nikada izrađeni čistocrti.